સાયકલ એ ગાંધીનગરની ઓળખ છે. 1970 અને 1980ના દાયકામાં પાટનગરની સડકો ઉપર માત્ર સાયકલો દોડતી હતી. ક્રમે-ક્રમે વધતી જતી વસતી અને બદલાતી જતી લાઇફ સ્ટાઇલને અનુરૂપ પહેલાં દ્વિ-ચક્રી પછી ફોર-વ્હિલર વાહનોનું ચલણ વધ્યું છે. આજે સચિવાલયમાં સાયકલ સ્ટેન્ડ અદ્રશ્ય બની ચૂક્યાં છે ત્યારે ગાંધીનગર અર્બન ડેવલપમેન્ટ ઓથોરિટીએ સાયકલ ટ્રેક અને સાયકલ શેરીંગની ફોર્મ્યુલા અમલી બનાવી છે. શહેરના મુખ્ય માર્ગો ઉપર 62 કિલોમીટરનો સાયકલ ટ્રેક બનાવીને ગુડા એ સાયકલ પ્રેમીઓને પ્રોત્સાહન આપ્યું છે. જીપીઆરએસ ટ્રેક ઉપર દોડતી સાયકલનું લોકેશન જાણી શકાય છે. ગુડાએ સાયકલ ટ્રેકના નિર્માણ માટે 16 કરોડનો ખર્ચ કર્યો છે. સચિવાલયમાં ચોથા વર્ગના એક કર્મચારીએ આ નિર્ણયને આવકારી એવી ટકોર કરી હતી કે સચિવાલયમાં કામ કરતા આપણા ઉચ્ચ અધિકારીઓ તેમજ પ્રધાનમંડળના તમામ સભ્યો પોતાના સત્તાવાર બંગલા થી ઓફિસ સુધી સાયકલ ઉપર આવે તો રોજનું હજારો રૂપિયાનું ઇંધણ બચી શકે...! આ બન્ને વચ્ચેનું અંતર માંડ બે કિલોમીટર છે તેથી તેઓએ સાયકલ પર આવવું જોઇએ.